b'\n_START_ARTICLE_\nF\xc3\xa0brica de la Col\xc3\xb2nia de Filatures Casals\n_START_SECTION_\nDescripci\xc3\xb3\n_START_PARAGRAPH_\nLa col\xc3\xb2nia de filatures Casals \xc3\xa9s un conjunt arquitect\xc3\xb2nic fundat el 1897 que es va comen\xc3\xa7ar a construir el 1896 i va anar evolucionant fins al 2005, any en qu\xc3\xa8 es va aturar la f\xc3\xa0brica i va comen\xc3\xa7ar el seu abandonament. El conjunt estava format per la f\xc3\xa0brica destinada a la transformaci\xc3\xb3 del cot\xc3\xb3 en fil per a teixir i tamb\xc3\xa9 per a cosir i altres espais com el taller, el laboratori independent (n\'hi havia un dins la mateixa f\xc3\xa0brica), la casa dels propietaris, la casa del director, les cases del majordom i el contable, la fusteria (antic economat), cases dels treballadors, etc._NEWLINE_La f\xc3\xa0brica pr\xc3\xb2piament dita \xc3\xa9s la nau que data de 1896. Tamb\xc3\xa9 es protegeix com a b\xc3\xa9 cultural d\'inter\xc3\xa8s local: la casa dels propietaris, el laboratori i el taller dins del recinte fabril.\n_START_SECTION_\nLa f\xc3\xa0brica\n_START_PARAGRAPH_\nEst\xc3\xa0 situada en un ramal del canal de Pinyana, que pren aigua del pant\xc3\xa0 de Santa Anna. Al voltant d\'aquest canal hi havia altres industries que aprofitaven la for\xc3\xa7a de l\'aigua, les m\xc3\xa9s importants eren del ram del t\xc3\xa8xtil._NEWLINE_La nau modernista, juntament amb la casa dels propietaris, el laboratori i el taller es degueren construir pr\xc3\xa0cticament alhora o una mica m\xc3\xa9s tard._NEWLINE_Aquests immobles, juntament amb d\'altres, estaven dins d\'un clos tancat per un mur._NEWLINE_La nau compta amb 3.809.37 m2. Aquesta s\'emmarca dins el modernisme i l\'arquitectura industrial de_NEWLINE_Aquest immoble de finals del segle XIX t\xc3\xa9 un cert regust modernista aix\xc3\xad com algunes refer\xc3\xa8ncies historicistes com evidencien els arcs apuntats de la fa\xc3\xa7ana sud del cos central._NEWLINE_La nau consta d\'un cos central i dues sales a banda i banda. La sala oest i la sala es, dividida en dues seccions. La planta de les sales \xc3\xa9s rectangular, amb orientaci\xc3\xb3 est-oest, i la del cos central rectangular, amb orientaci\xc3\xb3 nord-sud. La nau presenta un pis inferior, el pis principal i les golfes. Els murs s\xc3\xb3n d\'aparell de pedra escairada en formes poligonals, amb finestres disposades en s\xc3\xa8rie amb maons formant un arc rebaixat. La cornisa i les cantonades tamb\xc3\xa9 estan formades per maons. Les files de maons estan pintades de vermell. A l\'interior les parets estan enguixades i pintades ._NEWLINE_En el cos central \xc3\xa9s on s\'ubica el salt d\'aigua. L\'al\xc3\xa7ada, el timp\xc3\xa0, els arcs apuntats i els grans finestrals li atorguen monumentalitat. Aquest nivell compta a la fa\xc3\xa7ana sud amb dos arcs apuntats exteriors, amb dos arcs rebaixats interiors que sostenen el pis inferior per sobre el canal i sobre els quals es disposen dos finestrals. Entre els finestrals, a la vora de la part superior d\'aquests s\'ubiquen tres inscripcions encerclades. La de la banda oest diu "Empezadas en 26 ju\xc3\xb1io 1896. Terminadas 4 marzo 1897. Dirigi\xc3\xb3 las obras Julio Marial". La inscripci\xc3\xb3 central diu: "a\xc3\xb1o 1897", any de fundaci\xc3\xb3 de la f\xc3\xa0brica. A la inscripci\xc3\xb3 est diu: "Mand\xc3\xb3 construir estos edificios Dn. Juan Desvalls marqu\xc3\xa9s de Alfarr\xc3\xa0s y de Lupi\xc3\xa1". La fa\xc3\xa7ana nord del cos central presenta dos portals amb arcs de mig punt de ma\xc3\xb3 i una cornisa horitzontal. Sota el pis inferior circulen els conductes dl ramal del canal de Pinyana. Sobre aquest se situa el pis inferior on s\'ubicaven les turbines, les quals es movien per l\'acci\xc3\xb3 de les aig\xc3\xbces del canal. El sostre que sostenia el pis inferior \xc3\xa9s de volta catalana. En el pis principal, al cos central, s\'ubicaven d\'altres turbines i el laboratori. Comptava amb quatre grans finestrals agrupats de dos en dos per un guarnit de maons amb arc rebaixat. Amb l\'automatitzaci\xc3\xb3 de la f\xc3\xa0brica les turbines no generaven suficient electricitat i es van haver d\'instal\xc2\xb7lar alternadors._NEWLINE_Les dues sales laterals estaven destinades a la cadena de producci\xc3\xb3. Les entrades a cadascuna d\'elles estan orientades al sud i estan coronades amb un timp\xc3\xa0 amb un \xc3\xb2cul i un campanar. Al pis inferior hi havia els conductes per evacuar la borra que es formava a partir del cot\xc3\xb3. Els sostres del pis principal s\xc3\xb3n de volta catalana i biga de fusta. Els teulats s\xc3\xb3n a dues aig\xc3\xbces. El teulat se sostenia a les golfes per armadures triangulars de fusta de melis, sense refor\xc3\xa7os met\xc3\xa0l\xc2\xb7lics. Les golfes servien de magatzem i anteriorment havien estat habitacions de treballadors que passaven la setmana laboral a la f\xc3\xa0brica._NEWLINE_Al marge oest del ramal del canal de Pinyana i davant de la fa\xc3\xa7ana sud de la nau de 1896 se situa el conjunt format per la casa dels propietaris, el laboratori i el taller, el qual despr\xc3\xa9s va passar a ser magatzem. Els murs s\xc3\xb3n de pedra irregular, en el cas de la casa dels propietaris i en el taller i el laboratori s\xc3\xb3n de ma\xc3\xb3. Els teulats d\'aquests espais s\xc3\xb3n de cany\xc3\xads i teula \xc3\xa0rab\n_START_SECTION_\nHist\xc3\xb2ria\n_START_PARAGRAPH_\nLa f\xc3\xa0brica fou fundada pel marqu\xc3\xa8s d\'Alfarr\xc3\xa0s, Joan Desvalls i Amat. L\'explotaci\xc3\xb3 de l\'aigua estava vinculat al senyoriu d\'Alfarr\xc3\xa0s, que pass\xc3\xa0 a ser marquesat en el segle XVIII._NEWLINE_Tamb\xc3\xa9 era propietat del marqu\xc3\xa8s d\'Alfarr\xc3\xa0s la f\xc3\xa0brica Vilad\xc3\xa9s que emprava el mateix salt d\'aigua que el mol\xc3\xad d\'Alfarr\xc3\xa0s.  Per a la f\xc3\xa0brica Casals es va posar en funcionament un nou canal d\'aigua._NEWLINE_Any 1922 Leonardo Casals compra la f\xc3\xa0brica al marqu\xc3\xa8s._NEWLINE_El tancament de la f\xc3\xa0brica el 2005 es va produir per la caiguda del t\xc3\xa8xtil catal\xc3\xa0 que va no poder competir amb el t\xc3\xa8xtil xin\xc3\xa8s que es va expandir per tot arreu amb la caiguda dels aranzels.'